Kommenteeritud kokkuvõte

Pestitsiidide säästva kasutamise direktiivi mõjuhinnang

A. Vajadus meetme järele

Mis on probleem ja miks on tegemist ELi tasandi probleemiga?

Keemilised pestitsiidid aitavad kaasa elurikkuse vähenemisele. Euroopa rohelises kokkuleppes on seatud eesmärk vähendada nii keemiliste pestitsiidide kasutamist kui ka neist tulenevat riski. Strateegias „Talust taldrikule“ on seatud ELi eesmärgid vähendada pestitsiidide kasutamist ja neist tulenevat riski 2030. aastaks 50 %. Praegune pestitsiidide säästva kasutamise direktiiv neid eesmärke ei kajasta. Direktiiv ei ole pidanud sammu tehnoloogia arenguga ja sellega ei ole võimalik tegelikult saavutada pestitsiidide säästvat kasutamist. Lisaks on direktiivi rakendamine ebaühtlane ja puudulik. Liikmesriigid võiksid teha rohkem, et edendada alternatiivseid kemikaalivabu tõrjemeetodeid. Paljud liikmesriigid ei ole seadnud riiklikke eesmärke pestitsiidide kasutamise ja neist tulenevate riskide vähendamiseks.

Mida tahetakse saavutada?

Komisjoni ettepaneku konkreetne eesmärk on kaitsta elurikkust, keskkonda ja tervist, vähendades keemiliste pestitsiidide kasutamist ja neist tulenevat riski kogu ELis. Selleni jõudmiseks peavad kõik liikmesriigid andma oma panuse strateegias „Talust taldrikule“ seatud eesmärkide täielikku saavutamisse. Komisjoni ettepaneku eesmärk on parandada pestitsiidide kasutamise andmete kogumist ja toetada keemiliste pestitsiidide alternatiivide kasutamist.

Milline on ELi tasandi meetmete lisaväärtus (subsidiaarsus)?

Pestitsiidide mõju elurikkusele, vee kvaliteedile ja muudele keskkonnanäitajatele on piiriülene. Seepärast on vaja ELi tasandi koordineeritud meetmeid, mis täiendaksid ja hoogustaksid riiklikke ja kohalikke meetmeid. Sellised meetmed aitavad saavutada ka asjakohaseid ÜRO seatud kestliku arengu eesmärke.

B. Lahendused

Millised on poliitikavariandid eesmärkide saavutamiseks? Kas on olemas eelistatud variant? Kui ei, siis miks?

1. poliitikavariant. ELi eesmärgid vähendada pestitsiidide kasutamist 50 % ja ka pestitsiididest tulenevat riski 50 % jääksid õiguslikult mittesiduvaks. Selle variandi puhul parandataks pestitsiidikasutajatele mõeldud nõustamissüsteeme ja suuniseid. Edendataks täppispõllumajanduse meetodeid, et vähendada keemiliste pestitsiidide kasutamist ja neist tulenevat riski. 2. poliitikavariant. 50-protsendilise vähendamise eesmärgid muutuksid ELi tasandil õiguslikult siduvaks. Liikmesriigid kehtestaksid oma riiklikud vähendamiseesmärgid, kasutades kindlaksmääratud kriteeriume. Need riiklikud eesmärgid oleksid siis õiguslikult siduvad ja täitmisele pööratavad. Ohtlikumate pestitsiidide kasutamine tundlikel aladel oleks keelatud. Professionaalsetel pestitsiidikasutajatel oleks kohustus pidada elektroonilist arvestust pestitsiidide kasutamise ja integreeritud taimekaitse kohta. Riiklikud ametiasutused analüüsiksid neid andmeid, et jälgida edusamme. Sõltumatud nõustajad nõustaksid pestitsiidikasutajaid alternatiivsete meetodite ja integreeritud taimekaitse küsimustes. 3. poliitikavariant oleks sarnane 2. poliitikavariandiga. 3. variandi puhul muutuksid aga 50-protsendilise vähendamise eesmärgid õiguslikult siduvaks nii ELi kui ka liikmesriikide tasandil. Kõigi keemiliste pestitsiidide kasutamine oleks tundlikel aladel keelatud. Eelistatud on 3. poliitikavariant, välja arvatud eesmärgid, mille puhul eelistatakse 2. poliitikavarianti. Sellisel juhul muutuksid 50-protsendilise vähendamise eesmärgid eelistatud variandi kohaselt ELi tasandil õiguslikult siduvaks ning liikmesriigid kehtestaksid oma riiklikud vähendamiseesmärgid. Variante on võrreldud tõenäolise lähtestsenaariumiga, mille puhul direktiivi ei muudeta.

Millised on eri sidusrühmade seisukohad? Kes toetab millist poliitikavarianti?

Sidusrühmade seisukohad on erinevad. Paljud üldsuse esindajad, keskkonnaorganisatsioonid ja veesektor nõuavad jõulisi meetmeid ja õiguslikult siduvaid eesmärke, et vähendada pestitsiidide kasutamist ja pestitsiididest tulenevat riski. Seevastu mõned pestitsiidide kasutajad ja pestitsiiditööstuse esindajad ei näe vajadust pestitsiidide kasutamist vähendada. Pestitsiidide kasutajad on mures keemiliste pestitsiidide tõhusate alternatiivide puudumise pärast.

C. Eelistatud poliitikavariandi mõju

Millised on eelistatud poliitikavariandi (kui see on olemas, vastasel juhul peamiste poliitikavariantide) eelised?

Eelistatud poliitikavariant vähendab pestitsiidide kasutamisest tulenevaid riske inimeste tervisele ja keskkonnale. Pestitsiidide kasutajaid teavitatakse paremini keemiliste pestitsiidide tõhusatest alternatiividest. Riiklikel ametiasutustel on edaspidi ka paremad vahendid pestitsiidide kasutamise ja integreeritud taimekaitse rakendamise jälgimiseks.

Millised on eelistatud poliitikavariandi (kui see on olemas, vastasel korral peamiste poliitikavariantide) kulud?

Professionaalsetel pestitsiidide kasutajatel tekivad lisakulud seoses arvestuse pidamise ja nõustamisteenuste kasutamisega. Keemiliste pestitsiidide kasutamise keelamine tundlikel aladel võib vähendada neil aladel saagikust. Nõudlus pestitsiiditööstuse toodete järele võib väheneda. Suuremad tootmiskulud võivad kaasa tuua ka toiduainete hinnatõusu ELi tarbijate jaoks. ELi sõltuvus impordist, näiteks teraviljaimpordist võib suureneda. Edaspidised kohandused, toetus- ja leevendusmeetmed peaksid neid kulusid siiski aja jooksul vähendama.

Milline on mõju VKEdele ja konkurentsivõimele?

Ettepanek mõjutab kasumlikkust kogu tootmisahelas mitmel viisil. See mõjutab VKEsid, näiteks põllumajandustootjaid ja teisi toidukäitlejaid. See mõjutab ka neid VKEsid toetavaid ettevõtjaid, nagu pestitsiidide ja seadmete tarnijad, põllumajandustoodete tarnijad, töövõtjad ja nõustajad. ELi ühine põllumajanduspoliitika pakub liikmesriikidele võimalusi mõningate negatiivsete mõjude leevendamiseks. ELi õiguse ühtsem kohaldamine vähendab eri liikmesriikides tegutsevate VKEde konkurentsitingimuste erinevusi.

Kas on ette näha märkimisväärset mõju riigieelarvetele ja ametiasutustele?

Riikide ametiasutustele tekivad andmete kogumise ja ametlike kontrollidega seotud kontrolli- ja halduskulud.

Kas on oodata muud olulist mõju?

Pestitsiidide kasutamisele rangemate nõuete kehtestamine ELis võib mõjutada põllumajandustoodetega kauplemise üleilmseid struktuure.

Proportsionaalsus

Kavandatud meetmed on proportsionaalsed üldeesmärgiga käsitleda kehtiva direktiivi ebaühtlast ja puudulikku rakendamist, et i) paremini kaitsta tervist, elurikkust ja keskkonda ning ii) vähendada keemiliste pestitsiidide kasutamist ja neist tulenevat riski.

D. Järelmeetmed

Millal poliitika läbi vaadatakse?